"Vorba lungă, sărăcia Bucureștiului. Asta avem la Capitală: vorbe, circ și nimic. Ni(mi)cUșor Dan. Echipamentul de campanie este pregătit: casca de șantierist, vesta reflectorizantă, imaginea cu lucrările "în plin avât". Ani de zile, pe bună dreptate, românii i-au criticat pe primarii care se luptau să îngrașe porcul în ajun. La București, după blocaje și nepăsare, avem aceeași rețetă a dezastrului. Din când în când, se aud și analize sociologice emise chiar de candidați. Cine cu cine "polarizează", cine atrage electorat, cum și de unde. Între timp, e mijloc de martie și Capitala nu are buget.
Dacă situația continuă, bucureștenii vor rămâne fără căldură, apă caldă și transport public. Se aude și la primărie? Nu se aude. Nici nu se răspunde la telefon. Totul e blocat în refuzul încăpățânat de a nu bugeta banii pentru "mofturi", "mizilicuri"…apă caldă, căldură, transport în comun. Mă întreb cum poate să îți ardă de sondaje și de analize sociologice când Bucureștiul e blocat și nu există un buget aprobat?
Am luat decizia să nu mai așteptăm după primarul general. E clar că nu răspunde la telefon, nu e în primărie și nu vrea să accepte decât propriul proiect de buget, cu peste 800 de milioane de lei dați pe bunuri și servicii (în plus față de 2023!) Doar vine curând campania și trebuie să facem evenimente, pe banii bucureștenilor. Așadar, am dat mandat viceprimarului general, Stelian Bujduveanu, liderului de grup PNL, Andrei Badiu, și consilierilor generali liberali să demareze negocieri pe buget cu toate celelalte grupuri politice.
Vineri, la sediul Primăriei Generale, așteptăm la discuții grupurile consilierilor generali, după cum urmează: ora 11.00 - grupul PSD, ora 12.00 - grupul USR, ora 13.00 - grupul PMP. Sunt convins că, prin dialog, lăsând orgoliile la o parte, vom reuși să deblocăm situația, asigurând finanțarea serviciilor publice esențiale pentru bucureșteni. Vă ținem la curent", scrie Sebastian Burduja.